b'\n_START_ARTICLE_\nAnsambel Pogum\n_START_SECTION_\nDelovanje\n_START_PARAGRAPH_\nAnsambel Pogum je bil ustanovljen marca 2000 v \xc5\xa0kocjanu. Hitro po ustanovitvi so se za\xc4\x8deli udele\xc5\xbeevati razli\xc4\x8dnih festivalov, na katerih so osvojili vrsto nagrad. H kvaliteti skladb je veliko pripomoglo tudi sodelovanje s priznanimi slovenskimi pisci melodij, kot so Franci Lipi\xc4\x8dnik, Jo\xc5\xbee Burnik, Tine Lesjak, Peter Fink in Jo\xc5\xbee Skubic, ter ve\xc4\x8dkrat nagrajenimi tekstopisci, kot so Ivan Sivec, Majda Rebernik, Fanika Po\xc5\xbeek, Franc Ankerst, Vera Kumprej, Vera \xc5\xa0olinc in Jo\xc5\xbee Gali\xc4\x8d._NEWLINE_Ob izidu tretje zgo\xc5\xa1\xc4\x8denke leta 2004 so priredili svoj drugi promocijski koncert na prostem. Kot gosti so med drugim nastopili Ansambel Modrijani, Ansambel Navihanke in Ansambel Unikat._NEWLINE_Jeseni 2006 so se odpravili na turnejo po Kanadi, ki so jo organizirala slovenska priseljenska dru\xc5\xa1tva. Na njej so priredili 5 koncertov, in sicer v Prince Georgu, Vancouvru, Edmontonu, Calgaryju in Kelowni. Tamkaj\xc5\xa1nji slovenski izseljenci so jih toplo sprejeli._NEWLINE_Novembra 2007 so pripravili ve\xc4\x8dji koncert v Horjulu._NEWLINE_Oktobra 2015 so ob 15-letnici ansambla v \xc5\xa0portnem centru Oto\xc4\x8dec priredili velik koncert, na katerem so nastopili tudi Ansambel Modrijani, Fantje s Praprotna, Nu\xc5\xa1a Derenda, Ansambel Mladi Dolenjci, Ansambel Vikend, Ansambel Novi spomini in mnogi drugi.'